**ג'ורג' צ'ינרי** (באנגלית: **George Chinnery** ‏: 5 בינואר 1774 – 30 במאי 1852) היה צייר אנגלי, שבילה את רוב חייו באסיה, במיוחד בהודו ובדרום סין.

ביוגרפיה
--------

צ'ינרי נולד בלונדון, שם למד בבתי הספר של האקדמיה המלכותית. אחיו הבכור ויליאם צ'ינרי היה הבעלים של פארק גילוול ביער אפינג באסקס, לפני שהתגלה כי ביצע הונאה בקנה מידה גדול, וברח לשוודיה. ג'ורג' צ'ינרי עבר ב-1796 לאירלנד, שם זכה להצלחה מסוימת כאמן, והתחתן עם מריאן (לבית ויגנה) ב-19 באפריל 1799 בדבלין.

קריירה
------

צ'ינרי חזר ללונדון ב-1801 ללא אשתו ושני ילדיו התינוקות. בשנת 1802 הפליג באניה למדרס (צ'נאי). הוא התבסס שם כצייר ולאחר מכן בכלכותה (קולקטה), שם הפך לאמן מוביל של הקהילה הבריטית בהודו.

עד 1813 היה צ'ינרי בונה חופשי, רשום כחבר בלשכת הבונים החופשיים האמידים של כלכותה. זו הייתה אחת משלוש לשכות הבונים החופשיים באותה עיר שהשתתפו בקבלת הפנים הרשמית של לורד מוירה (1754–1826), גם הוא בונה חופשי, עם הגעתו לשם (1813) כמושל הכללי החדש של הודו.

כמה מהציורים המפורסמים ביותר שלו הם של משפחתו ההודית של קולונל ג'יימס אכילס קירקפטריק. בהיותו בכלכותה הוא התחבר לצייר בריטי צ'ארלס ד'אוילי שפעל בעיר. ב-1825 הוא עבר לדרום סין, בתקווה לפרנסה טובה יותר.

מ-1825 ועד מותו ב-1852 התבסס צ'ינרי במקאו, אך עד 1832 ערך ביקורים קבועים בקנטון (גואנגג'ואו). הוא צייר דיוקנאות של סוחרים סינים ומערביים, מבקרים, קברניטי ים ומשפחותיהם המתגוררות במקאו. עבודתו בצבעי שמן זכתה לחיקוי על ידי האמן הקנטונזי לאם קוה, שהפך בעצמו לצייר דיוקנאות נודע. צ'ינרי גם צייר נופים (בשמן ובצבעי מים), וצייר רישומים רבים של תושבי מקאו העוסקים בפעילויות היומיומיות שלהם.

באותה תקופה, אנשים מערביים הוגבלו בכניסה שלהם לסין, והם סחרו מתוך המושבות במקאו ואחר כך בהונג קונג, לשם נסע גם צ'ינרי - העניין שלו בסצנה המקומית אכן מבדיל אותו מרוב האמנים המערביים של אותה תקופה.

ב-1846 ערך ביקור בן שישה חודשים בהונג קונג, שם סבל מבריאות לקויה אך ערך מחקרים מפורטים על המושבה שנוסדה באותה העת.

הוא מת במקאו ב-30 במאי 1852 ונקבר בבית הקברות הפרוטסטנטי הישן שם.

יצירה
-----

מלבד ערך אמנותי, לציוריו יש ערך היסטורי מכיוון שהוא היה הצייר המערבי היחיד תושב דרום סין במחצית הראשונה של המאה ה-19. הוא תיאר בצורה חיה את החיים של אנשים רגילים ואת הנוף של הדלתה באותה תקופה. בין נושאי הדיוקנאות שלו ניתן למנות את סוחרי האופיום הסקוטים ויליאם ג'רדין וג'יימס מתסון וכן את העיתונאי הארייט לואו.

מורשת
-----

אוספים משמעותיים של רישומי צ'ינרי נמצאים בלונדון במוזיאון ויקטוריה ואלברט ובמוזיאון הבריטי, ובסאלם, מסצ'וסטס, במוזיאון פיבודי אסקס. קבוצות בולטות אחרות של רישומים, קיימים במוזיאון ובגלריה לאמנות ברמינגהם, בריטניה, מוזיאון הונג קונג לאמנות; מוזיאון מקאו; ומוזיאון מקאו לאמנות.

תערוכות של תמונותיו התקיימו בליסבון (1995), מוזיאון מטרופוליטן טיין לאמנות, טוקיו (1996), מוזיאון הונג קונג להיסטוריה, הונג קונג (2005); ומוזיאון מקאו (2010).

גלריה
-----

* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **ג'ורג' צ'ינרי** בוויקישיתוף
* ג'ורג' צ'ינרי, באתר "Find a Grave" (באנגלית)

הערות שוליים
------------

1. ↑  Walter K. Firminger (1906), The Early History of Freemasonry in Bengal and the Punjab : with which is incorporated "The early history of Freemasonry in Bengal" by Andrew D’Cruz. (Calcutta : Thacker, Spink & Co), p. 129
2. ↑  Eastern promise: George Chinnery, The Independent, ‏2011-12-05 (באנגלית)
3. ↑  The Independent, An Indian Summer, 5 December 2011
4. ↑  "Old Protestant Cemetery in Macau"

|  |  |
| --- | --- |
| בקרת זהויות עריכת הנתון בוויקינתונים | 
* AGSA: 3868
* GND: 119450143
* ISNI: 0000 0000 6677 5782
* KulturNav: 8cccbf93-35a9-4969-a4f0-9bd840c06671
* LCCN: n50038153
* NLA: 35676900
* NTA: 109794478
* RKD: 16686
* SNAC: w6h7479b
* SUDOC: 243789769
* TePapa: 439
* Trove: 1038045
* ULAN: 500124758
* VcBA: 495/258186
* VIAF: 52499366
* WorldCat: lccn-n50038153

 |